# **Eesti Rahva Muuseum**

# **Küsimusleht nr. 188**

# **Tänapäeva jõulud**

1. Kas teie peres tähistati jõule enne nende riigi­pühadeks kuulutamist? Kuidas? Palun kirjeldage lühidalt.
2. Millega algab teie peres jõuluaeg? Millise sündmuse või tegevusega?
3. Kas tähistate ka advendiaega? Mis ajast? Mismoodi?
4. Millal alustate ettevalmistusi jõuluõhtuks (koristamine, toitude valmistamine jne)? Kas järgite toomapäeva traditsioone?

Jõulupuu

1. Mis kuupäeval toodi teie peres viimastel jõuludel kuusk tuppa?
2. Kes pereliikmetest muretses kuuse ja kust (kas ise metsast, müügipunktist, mujalt)?
3. Kes kuuse ehtis ja milliste ehetega (poest ostetud ehted, kard, omatehtud ehted, piparkoo­gid, õunad, küünlad, elektriküünlad, muu)?
4. Kui kasutasite omavalmistatud ehteid, siis millest need olid ja missugused? Kes need val­mistas ja kes andis juhtnööre?
5. Milline oli teil kuusejalg?
6. Kas eelistate kuuske ehtida igal aastal ühte­moodi või erinevalt? Kust olete saanud selleks ideid (kodu- ja välismaa ajakirjad, jõulunäitused jne)?
7. Kas teie peres valmistati jõuluseadeid (seina-, lae- ja lauakaunistused)? Kirjeldage neid. Kes need valmistas? Kust saite eeskuju, millal teie peres valmistati seadeid esimest korda?
8. Millal süütasite kuusel esimest korda küün­lad? Kes seda tegi?
9. Kui teil on oma aed, kas olete pannud väl­jas kasvavale kuusele või muule puule elektri-küünlaid? Mis ajast? Kas niisugused kuused on ainult kaunistuseks või on toimunud nende juu­res veel mingeid ettevõtmisi?
10. Kas olete käinud metsas kasvaval kuusel küünlaid põletamas? Mis ajast? Kes oli eest­vedaja, mida veel tegite?
11. Mis ajast mäletate suurt väljakukuuske? Kas käisite tänavu selle juures? Millal (jõulude ajal, vana-aastaõhtul, muul ajal)? Kas selle juures toimus ka mingeid üritusi? Palun kirjeldage lühidalt.
12. Millal viisite kuuse (-oksad) toast välja? Mida te kuusega pärast tegite?
13. Kas teie kandis on kombeks pidulik jõulu­kuuskede ärasaatmine? Mis ajast ja kuidas?

Kingitused

1. Kas teie pere lastel käis/käib päkapikk? Mis aastal hakkas teie peres päkapikk käima? Kust tuli see idee (kas ise, laps sõpradelt kuulis vms)?
2. Kui varakult on teie peres päkapikk käima hakanud (mis kuul, mõni muu orientiir, näiteks lume tulek vms)? Mida ta toob? Kuhu?
3. Kas teie peres on manitsetud lapsi jõulude ajal olema head lapsed öeldes, et päkapikk muidu ei tule, päkapikk näeb või muud sarnast?
4. Kas teie peres on kombeks teha kingitusi?
5. Kellele tehti kingitusi (ainult lastele, kõigile pereliikmetele)? Kui ainult lastele, siis kas alati on kinke ainult lastele tehtud või on selles osas toimunud muutusi? Millal? Miks?
6. Kas ja kuidas lapsed teatasid oma kingisoovidest?
7. Kas kingitused jagati teie peres jõuluõhtul või vana-aastaõhtul? Või mõlemal?
8. Kuidas teie peres kingitused jagati: kes jagas (jõuluvana, näärivana, päkapikud tõid, leiti ukse tagant, anti lihtsalt üksteisele üle, muul viisil), millal (kui süüdati kuusel küünlad, enne peolauda istumist) ja mismoodi?
9. Kas kodus õpiti ka jõulusalme? Kas õppisid ainult lapsed või ka täiskasvanud? Kas igal aas­tal loeti samu salme või ka uusi? Kes tavaliselt õpetab? Kirjutage, milliseid luuletusi teie pere liikmed (isa, ema, lapsed jne) lugesid?
10. Kas teie peres on kombeks, et lapsed leia­vad kingikesi? Millal ja mismoodi? Mis ajast ja kust see komme teie peresse tuli?
11. Mida teie peres jõuludeks kingiti? Loetlege palun pereliikmete kaupa, kes mida sai.
12. Kas teil on kombeks teha kingitusi ka lähe­matele sugulastele, sõpradele? Kellele (õe-, vennalastele jne)? Kas selles osas on toimunud viimastel aastatel ka mingeid muutusi? Miks?

Kirik

1. Kas jõuluõhtul käis keegi teie pere liikme­test surnuaial? Kes käis ja kus? Kelle haual olete süüdanud küünlaid? Kui vana see komme on?
2. Kas jõuluõhtul käis keegi teie perest kirikus? Kes käis ja kus? Kas teie perest on alati (mõni­kord, alles viimastel aastatel) käidud jõuluõhtul kirikus?
3. Kas olete kirikus käinud ka jõulu esimesel, teisel pühal (esimese püha hommikul)? Miks?
4. Kas vana-aastaõhtul käis keegi teie perest kirikus, kalmistul? Kes Kus? Millal täpselt?
5. Kas teie kodus on lauldud/lauldakse kiriku­laule? Millal tavaliselt? Kes pereliikmetest?

Toidud

1. Milliseid jõulusööke teil viimasteks jõulu­deks valmistati? Kust muretseti selleks toidu­aineid (poest, turult, sugulastelt maalt jne)? Milliseid jooke tarvitati jõulude ajal?
2. Kas teie jõululaual on toitude osas toimunud mingeid muutusi (uued toiduained ja toidud – millised)? Millal? Miks?
3. Palun kirjeldage lühidalt, milline nägi välja teie jõululaud? Millise linaga oli see kaetud (spetsiaalne jõululina — omatehtud, poest oste­tud; jõululinakesed ja -linikud; lihtsalt pidulik lina, tavaline lina)? Millised olid lauakaunistused (küünlad, seaded)? Kust saite kõigeks sel­leks ideid?
4. Võrrelge palun jõululauda ja vana-aastaõhtu peolauda (toidud, katmine).
5. Kas teil on kombeks jätta jõuluööks/uus-aastaööks toitu lauale? Miks?

Saun

1. Kas käisite jõululaupäeval/vana-aastaõhtul saunas? Kes käisid ja kus? Miks?

Riietus

1. Kuidas teie pere liikmed jõuluõhtul ja vanaaastaõhtul kodus riietusid? Palun kirjeldage
pereliikmete kaupa.

Meelelahutus. Külaskäimised.

1. Kuidas suhtute külaskäikudesse jõuluõhtul, aastavahetusel? Millised on erinevused selles suhtes (jõuluõhtul tahad olla üksi, aastavahetu­sel seltskonnas)?
2. Kas püüate kindlasti kodus olla jõulude ajal või aastavahetusel?
3. Kas käisite viimastel jõuludel ise külas? Kellel? Kas käidi teil külas? Kes? Kas ka jõulu­laupäeval?
4. Kus viibisite viimasel vana-aastaõhtul (kodus, sugulaste (kelle?) juures, tuttavate pool)? Kui olite kodus, kas teil oli siis külalisi? Kes?
5. Milliseid lõbustusi oli teie peres vana-aasta­õhtul ja nääripäeval?
6. Milline osa on raadiol, TV-1 teie pere jõulu­õhtu ja vana-aastaõhtu sisustamisel? Mis laadi saateid vaatasite? Kas kogu pere?
7. Kas keegi pereliikmetest käis uusaastabal­lil? Kes? Kus? Palun kirjeldage seda pidu lühi­dalt.
8. Kuidas teie pere noored pidutsesid uusaasta­ööl (disko, sõprade pool)?
9. Kuidas tervitasite uue aasta saabumist? Kas teie peres peetakse kinni kommetest, et meeste­rahvas peab esimesena head uut aastat soovima? Miks?
10. Kas keegi teie perest käis enne või pärast uue aasta saabumist linnakuuse juures? Kes? Mida seal tehti?

Pühadekaardid

1. Kas saadate pühadekaarte jõuludeks, ainult uueks aastaks või mõlemaks? Kas kirjutate ka soovisalme? Milliseid? Mis ajast?
2. Mitu jõulu- ja aastavahetuse õnnitluskaarti saatsite ja saite ise sel aastal? Kas seda oli
vähem või rohkem kui tavaliselt?

Ennustustraditsioonid

1. Kas te aastavahetusel tulevikku ennustasite? Kuidas? Kirjeldage palun.

Kolmekuningapäev

1. Kas teie peres tähistatakse kolmekuninga­päeva? Kuidas?
2. Millal on viimane aeg soovida head uut aas­tat? Mida öeldakse sellele, kes peale kolme­kuningapäeva head uut aastat soovib?
3. Millal ja millega lõpeb teie peres jõuluaeg (kolmekuningapäevaga, nuudipäevaga)?
4. Kuidas tähistati jõule/nääre teie koolis või töökohas? Millal? Palun kirjeldage lühidalt.

Kokkuvõtteks

1. Kas teie peres peetakse olulisemaks jõulu­õhtut, vana-aastaõhtut või mõlemat? Kas nende osatähtsus on muutunud?
2. Kas ja kuidas jälgite välismaa jõulueeskujusid? Mida olete oma jõulukombestikku üle võt­nud?
3. Kuidas hindate jõulude tähistamist viimastel aastatel?
4. Palun kirjutage oma elu kõige meeldejääva­matest jõuludest. Miks on nad Teile meelde jää­nud?
5. Lõpetuseks palun kirjutage lühidalt oma perest: mitu liiget on teie peres, kes pere koos­seisu kuuluvad (ema, isa, lapsed, vanavanemad), kui vana keegi on, palju koolis käinud, kus töö­tab.

Ellen Värv

Mait Kuusik

Eesti Rahva Muuseum

Veski 32

Tartu EE 2400

Eesti

JUHISED VASTAJALE

1. Kõik vastused, ka lühikesed, on uurijate jaoks väärtuslikud. Isegi siis, kui Te ei oska vastata kõikidele küsimustele, pole mõtet loobuda. Põhi­line, et vastused oleksid võimalikult üksikasjali­sed. Sageli on uurimistöö jaoks tähtis ka see, kui mõni asi on vastajale tundmatu. Raamatuist, muudest trükistest ja arhiividest pärit andmeid ERMi arhiiv ei kogu.
2. Vastuste väärtust suurendavad fotod ja joo­nised. Fotosid ja negatiive võetakse vastu kingi­tustena (erandina ka ostetakse) või laenatakse koopiate tegemiseks. Saadetises palume ära mär­kida, kas neid soovitakse kinkida, müüa või lae­nata. Fotosid ärge paberile liimige. Saatke need nii, nagu nad on, ja lisage andmed eraldi lehel. Albumis olevaid fotosid pole mõtet eraldada, vaid saatke kogu album. Klaasnegatiive ärge postiga saatke.
3. On väga soovitav, et Te asjade ja esemete kohta märgiksite ära kõik kohalikud nimetused ning kriipsutaksite need alla.
4. Kui Teil on esemeid, mis Teie meelest võiksid ERMi huvitada, siis nende kohta saatke koos vastusega teade. Kirjutage, kas soovite esemeid

müüa või kinkida.